***নোলক*** হচ্ছে ২০১৯ সালের মুক্তিপ্রাপ্ত বাংলাদেশী প্রণয়ধর্মী হাস্যরসাত্মক নাট্য চলচ্চিত্র। চলচ্চিত্রটি পরিচালনা করেছেন সাকিব সনেট ও তার দল এবং প্রযোজনা করেছে বি হ্যাপি এন্টারটেইনমেন্ট'স এবং গল্প, সংলাপ, নৃত্যপরিকল্পনা ও সঙ্গীতায়োজন করেছেন ফেরারি ফরহাদ। এতে নাম ভূমিকায় অভিনয় করেছেন শাকিব খান এবং ইয়ামিন হক ববি। এছাড়াও আরোও অভিনয় করেছেন ওমর সানি, মৌসুমী, শহিদুল আলম সাচ্চু, তারিক আনাম খান,রজতাভ দত্ত এবং আরো অনেকে।

৫ জুন, ২০১৯ তারিখে চলচ্চিত্রটি বাংলাদেশের ৭৭ টি প্রেক্ষাগৃহে মুক্তি পায়।

পটভূমি
------

দুই ভাই গ্রামে বসবাস করেন। পারিবারিক সূত্রে তাঁদের অগাধ সম্পদ। দুই ভাইয়ের অনেক জায়গা-জমি, টাকা-পয়সা থাকলেও হাতে তেমন কোনো কাজ নেই। দুই ভাই একে-অপরকে খুবই ভালোবাসেন। তাদের দুজনকে ‘পরামর্শ’ দেওয়ার জন্য দুজন উপদেষ্টাও রয়েছেন। বড়ভাইয়ের ছেলে শাওন সব-সময় বন্ধুদের নিয়ে হৈ-হুল্লোর করে সময় কাটান। অন্যদিকে ছোটভাইয়ের মেয়ে কাজলও বান্ধবীদের নিয়ে ব্যস্ত দিন পার করেন। শাওন ও কাজলের মধ্যে কথার লড়াই ও ঝগড়াঝাটি লেগেই আছে। কিন্তু পারিবারিক একটি বৈরিতা এই দুজনকে কাছে টেনে আনে। আবার শাওন-কাজলের সম্পর্ককে কেন্দ্র করেও বাড়তে থাকে দুই ভাইয়ের দূরত্ব। এর মধ্য দিয়েই ছবিটির কাহিনি এগিয়ে যায়।

অভিনয়
------

* শাকিব খান – শাওন তালুকদার
* ইয়ামিন হক ববি – কাজলা তালুকদার
* ওমর সানী - জুয়েল মাহমুদ
* মৌসুমী - উকিল
* তারিক আনাম খান - কাদের তালুকদার
* রজতাভ দত্ত - নাদের তালুকদার
* শহীদুল আলম সাচ্চু - মতি
* নিমা রহমান - শাওনের মা
* রেবেকা রউফ - সুরনী
* রাজা দত্ত - পুলিশের গোয়েন্দা শাখার কর্মকর্তা
* অনুভব মাহবুব - গোয়েন্দা শাখার পুলিশ

প্রযোজনা
--------

২০১৭ সালের ২২ নভেম্বর ঢাকার একটি রেস্তোরাঁয় চলচ্চিত্র মহরত অনুষ্ঠিত হয়, যেখানে চলচ্চিত্রটির পরিচালক হিসাবে রাশেদ রাহার নাম ঘোষণা করা হয়।

### অভিনয়শিল্পী নির্বাচন

চলচ্চিত্রটিতে প্রধান চরিত্রে অভিনয়ের জন্য চুক্তিবদ্ধ হন শাকিব খান ও ববি হক, যা তাদের জুটি হিসাবে পঞ্চম চলচ্চিত্র। সর্বশেষ তারা ২০১৫ সালে বদিউল আলম খোকনের *রাজাবাবু - দ্য পাওয়ার* চলচ্চিত্রে একসঙ্গে অভিনয় করেন। চলচ্চিত্রটিতে শাকিব খান ৫০ লাখ টাকা পারিশ্রমিকে চুক্তিবদ্ধ হন, যার মাধ্যমে তিনি দেশে সর্বোচ্চ পারিশ্রমিকপ্রাপ্ত অভিনেতা হয়ে ওঠেন। এছাড়াও মৌসুমী ও ওমর সানী একে-অপরের বিপরীতে আইনজীবী চরিত্রে অভিনয়ের জন্য চুক্তিবদ্ধ হন।

### চিত্রগ্রহণ

> 
> "প্রথমে নোলক-এর শুটিং আমরা ঢাকা এবং এর আশে পাশেই করতে চেয়েছিলাম। কারণ নোলক ছবিটি ওয়াইড ফ্রেম, গল্প, সেট অনুযায়ী লোকেশন ডিমান্ড করে। ঢাকার আশে পাশে লোকেশন খুঁজেও পেলাম, কিন্তু একটু সমস্যাও তৈরি হল। কারণ, একটা লোকেশন থেকে আরেকটা লোকেশনের দূরত্ব ছিলো খুব বেশী। আর এ কারণেই আমরা রামুজি ফিল্ম সিটিকে বেছে নেই। আর আমরা আমাদের পরিকল্পনা মতোই সুন্দরভাবে শুটিং শেষ করতে পেরেছি।"
> 
> 
> 

–রামোজি ফিল্ম সিটিতে *নোলক*-এর চিত্রধারণ নিয়ে পরিচালক রাশেদ রাহা।

২০১৭ সালের ১ ডিসেম্বর ভারতের হায়দ্রাবাদে চলচ্চিত্রটির প্রধান চিত্রগ্রহণ অনুষ্ঠিত হয়। ভারতের রামোজি ফিল্ম সিটিতে প্রথম পর্বের ২৫ দিনের সম্পূর্ণ চিত্রধারণ করা হয়। ২০১৮ সালের ২১ জুলাই থেকে এটির দৃশ্যধারণ করা হয় কলকাতায়।

সঙ্গীত
------

চলচ্চিত্রটির সুর ও সংগীতায়োজন করেছেন জে. কে. মজলিস, আহমেদ হুমায়ূন, অদিত রহমান, হৃদয় খান ও স্যাভি গুপ্ত। চলচ্চিত্রটির প্রথম গান "শীতল পাটি", গেয়েছেন আসিফ আকবর। গানটির গীত লিখেছেন ফেরারি ফরহাদ এবং সুর ও সংগীতায়োজন করেছেন আহমেদ হুমায়ূন।

| গানের তালিকা |
| --- |
| নং. | শিরোনাম | গীতিকার | সুরকার | শিল্পী | দৈর্ঘ্য |
| ১. | "শীতল পাটি" | ফেরারী ফরহাদ | আহমেদ হুমায়ুন | আসিফ আকবর | ৪:০০ |
| ২. | "কলিকালের রাধা" | তারিক তুহিন | স্যাভি | বিশ্বজিতা দেব | ৩:৩০ |
| ৩. | "চুপি চুপি" | রাকিব হাসান রাহুল | অদিত | অদিত ও কনা | ৩:১১ |
| ৪. | "জলে ভাসা ফুল" | এস এ হক অলিক | হৃদয় খান | হৃদয় খান ও আনিকা ইবনাত | ৪:৩৭ |
| ৫. | "নোলক মায়ার পাখি" | ফেরারি ফরহাদ | জে কে মজলিস | জে কে মজলিস | ৩:৩৩ |
| **মোট দৈর্ঘ্য:** | **১৮:৫১** |

প্রচারণা ও মুক্তি
-----------------

২০১৭ সালের ৭ ডিসেম্বর সামাজিক যোগাযোগমাধ্যম ফেইসবুকে চলচ্চিত্রটির প্রথম বর্ণন প্রকাশ করা হয়। এরপর ২০১৮ সালের ৫ ফেব্রুয়ারি এটির চতুর্থ পোস্টার প্রকাশ করা হয়। ২০১৯ সালের ২ মে এটির টিজার প্রকাশ করা হয়। ২০১৯ সালের ২ জুন ইউটিউবে এটির আনুষ্ঠানিক ট্রেলার প্রকাশ করা হয়। জুলাই ২০২১-এর হিসাব অনুযায়ী[হালনাগাদ] ১০ লাখেরও বেশিবার ট্রেলারটি দেখা হয়। চলচ্চিত্রটির সবগুলো গান, টিজার ও ট্রেলার ববি হকের ইউটিউব চ্যানেল ববস্টার ফিল্মসে প্রকাশ করা হয়।
চলচ্চিত্রটির প্রচারণার অংশ হিসাবে ২০১৯ সালের ২৬ মে রাজধানীর একটি রেস্তোঁরায় চলচ্চিত্র সংশ্লিষ্ট ও গণমাধ্যমকর্মীদের অংশগ্রহণে একটি প্রীতি সম্মেলন অনুষ্ঠিত হয়।

### মুক্তি

চলচ্চিত্রটি ২০১৯ সালের ৫ জুন বাংলাদেশের ৭৭টি প্রেক্ষাগৃহে মুক্তি পায়।

এটি ২০২৪ সালের ঈদুল ফিতরে দ্বীপ্ত টিভিতে ওয়ার্ল্ড টেলিভিশন প্রিমিয়ার হয়।

অভ্যর্থনা
---------

### সমালোচনামূলক প্রতিক্রিয়া

চলচ্চিত্র নির্মাতা ও সমালোচক অনম বিশ্বাস, চলচ্চিত্রটির সিনেমাটোগ্রাফি, গ্রাফিক্স ও গল্প বলার ধরনের প্রশংসা করেন। *প্রথম আলোতে* তিনি লিখেন, "শেষ দৃশ্যগুলো অভিনয়, সিনেম্যাটোগ্রাফি, গ্রাফিকস—সবকিছু মিলিয়ে সবার মনেই দাগ কাটবে।" তবে তিনি *নোলকের* গল্প সাজানোর সমালোচনা করেন। স্থানগুলোর অস্পষ্টতাও তিনি উল্লেখ করেন। চলচ্চিত্র সমালোচক রহমান মতি চলচ্চিত্রটিকে ৮/১০ তারকা রেটিং দেন। তিনি চলচ্চিত্রটির গানগুলোর, ক্লাইম্যাক্সের অভিনয়শিল্পীদের অভিনয়ের প্রশংসা করেন। *বাংলা মুভি ডেটাবেজে* তিনি লিখেন, "শাকিব খানের অনেক ছবি ক্লাইমেক্সের কারণে দর্শক বা তার ভক্তরা মনে রেখেছে। ‘নোলক’-ও ক্লাইমেক্সের কারণে মনে রাখবে।" এছাড়াও তিনি চলচ্চিত্রটির গল্প ও সংলাপের প্রশংসা করেছেন।

### পুরস্কার ও মনোনয়ন

| পুরস্কার | আয়োজনের তারিখ | বিভাগ | মনোনীত | ফলাফল | সূত্র |
| --- | --- | --- | --- | --- | --- |
| ভারত-বাংলাদেশ চলচ্চিত্র পুরস্কার | ২১ অক্টোবর ২০১৯ | শ্রেষ্ঠ চিত্রনাট্য | ফেরারী ফরহাদ | বিজয়ী |  |
| শ্রেষ্ঠ চলচ্চিত্র | *নোলক* | মনোনীত |
| শ্রেষ্ঠ অভিনেতা | শাকিব খান |
| শ্রেষ্ঠ অভিনেত্রী | ববি |
| শ্রেষ্ঠ গায়ক | আসিফ আকবর (গান - "শীতল পাটি") |

সমালোচনা
--------

ভারতে রামোজি ফিল্ম সিটিতে টানা ৩২ দিন চিত্রগ্রহণের পর চলচ্চিত্রটির ৮৫ শতাংশের বেশি চিত্রধারণ সম্পন্ন হয়। এর প্রায় সাত মাস বিরতি দিয়ে শেষ পর্যায়ের দৃশ্যধারণে চলচ্চিত্রটির পরিচালনা থেকে বাদ পড়েন এটির পরিচালক রাশেদ রাহা। ২০১৮ সালের ২১ জুলাই থেকে এটির দৃশ্যধারণ হয় কলকাতায়, যেখানে রাশেদ রাহাকে বাদ দিয়ে এর চিত্রগ্রহণ করেন পরিচালক ইফতেখার চৌধুরী। বিষয়টি জানতে পেরে শেষ লটে এসে, 'কেন পরিচালনা থেকে বাদ গেলেন?' 'অন্য পরিচালক দিয়ে কেন শুটিং করা হচ্ছে?' ২০১৮ সালের ২২ জুলাই এ নিয়ে বাংলাদেশ চলচ্চিত্র পরিচালক সমিতি ও প্রযোজক সমিতিতে একটি লিখিত অভিযোগপত্র জমা দেন রাশেদ রাহা। এরই পরিপ্রেক্ষিতে বন্ধ হয়ে যায় চলচ্চিত্রটির কাজ। অভিযোগের পর চলচ্চিত্রের দুই সমিতি একত্র হয়ে চলচ্চিত্রের পরিচালক ও প্রযোজককে ডেকে পাঠান। মৌখিকভাবে পরিচালককে দিয়ে ছবির কাজ শেষ করার সিদ্ধান্ত হলেও তা এটির মানেননি প্রযোজক। তিনি সাকিব সনেট অ্যান্ড টিমের নামে ছবির কাজ শেষ করার উদ্যোগ নেন। এর পরই রাশেদ রাহা চলচ্চিত্রটির পরিচালনা ফিরে পেতে আইনের আশ্রয় নেন। ২০১৯ সালের ২৯ এপ্রিল ঢাকার তেজগাঁও শিল্পাঞ্চল থানায় সুনির্দিষ্ট প্রতিকার আইনের ৪২ ধারায় সাধারণ ডায়েরি (জিডি) করেন তিনি। এরপর রাশেদ রাহা বাংলাদেশ চলচ্চিত্র সেন্সর বোর্ড কর্তৃপক্ষ যেন চলচ্চিত্রটির ছাড়পত্র না দেয়ার ব্যাপারে একটি চিঠিও দাখিল করেন। তারই ধারাবাহিকতায় ২০১৯ সালের ২৯ মে শুনানি হওয়ার কথা থাকলেও, আদালত এদিন নতুন তারিখ ধার্য করে, ২০১৯ সালের ১০ জুন পরবর্তী দিন ধার্য করেন।

টীকা
----

1. 1 2  চলচ্চিত্রটির ৮৫ শতাংশ কাজ পরিচালনা করেছেন রাশেদ রাহা। বাকি অংশের পরিচালনা করেছেন ইফতেখার চৌধুরী। যদিও বাংলাদেশ চলচ্চিত্র সেন্সর বোর্ড কর্তৃক এটি সাকিব সনেট ও তার দল নামে ছাড়পত্র পায়।

তথ্যসূত্র
---------

1. 1 2  "'নোলক'-এর পরিচালক কে, জানা যাবে ঈদের পর"। *চ্যানেল আই অনলাইন* (ইংরেজি ভাষায়)। ২০১৯-০৫-২৯। সংগ্রহের তারিখ ২০২০-০৬-০৭।
2. ↑  "নোলক সিনেমার পরিচালক কে জানাবেন আদালত"। *যুগান্তর*। সংগ্রহের তারিখ ৭ জুন ২০২০।
3. ↑  "ফেরারী ফরহাদ এর 'নোলক' শাকিব খানের চলচ্চিত্র"। *মিডিয়া ভুবন ২৪* (ইংরেজি ভাষায়)। ২৩ নভেম্বর ২০১৭। ২৪ নভেম্বর ২০১৭ তারিখে মূল থেকে আর্কাইভ করা। সংগ্রহের তারিখ ২১ নভেম্বর ২০১৭।
4. ↑  "উৎফুল্ল শাকিব"। *NTV Online* (ইংরেজি ভাষায়)। সংগ্রহের তারিখ ২০১৯-১০-০৮।
5. ↑  "'নোলক'-এর শাকিব যেমন"। *বাংলা ট্রিবিউন*। ৪ ডিসেম্বর ২০১৭। ২০ ফেব্রুয়ারি ২০১৮ তারিখে মূল থেকে আর্কাইভ করা। সংগ্রহের তারিখ ১৯ ফেব্রুয়ারি ২০১৮।
6. ↑  "চলচ্চিত্র আমার সবকিছু"। *দৈনিক সমকাল*। ২৮ নভেম্বর ২০১৭। ২০ ফেব্রুয়ারি ২০১৮ তারিখে মূল থেকে আর্কাইভ করা। সংগ্রহের তারিখ ১৯ ফেব্রুয়ারি ২০১৮।
7. 1 2  "কী অনুরোধ নায়িকা ববির?"। *The Daily Star Bangla*। ২০১৯-০৬-১২। সংগ্রহের তারিখ ২০১৯-০৯-১৩।
8. ↑  "'নোলক' সিনেমার কাটতে হবে দৃশ্য"। *প্রথম আলো*। সংগ্রহের তারিখ ২০২০-০৬-০৭।
9. ↑  "Shakib Khan offered Tk 5 million for his next film"। *দ্য ডেইলি সান*। ৩০ অক্টোবর ২০১৭। সংগ্রহের তারিখ ১৯ ফেব্রুয়ারি ২০১৮।
10. ↑  "'নোলক' এর ট্রেলার তৈরি করল পিপাসা"। *দৈনিক কালের কন্ঠ*। ২০১৯-০৬-০২। ২০২০-০৬-০৭ তারিখে মূল থেকে আর্কাইভ করা। সংগ্রহের তারিখ ২০২০-০৬-০৭।
11. ↑  "Moushumi-Omar Sani pair up for 'Nolok'"। *দ্য ডেইলি স্টার* (ইংরেজি ভাষায়)। ২৩ নভেম্বর ২০১৭। সংগ্রহের তারিখ ১৮ ফেব্রুয়ারি ২০১৮।
12. ↑  যে কারণে ‘নোলক’-এর শুটিং রামুজি ফিল্ম সিটিতে। *চ্যানেল আই*। ২৭ ডিসেম্বর ২০১৭। সংগ্রহের তারিখ ১৯ ফেব্রুয়ারি ২০১৮।
13. 1 2  "'নোলক' ছবির প্রথম ঝলক"। *দৈনিক প্রথম আলো*। ৫ ফেব্রুয়ারি ২০১৮। সংগ্রহের তারিখ ১৯ ফেব্রুয়ারি ২০১৮।
14. ↑  "মুক্তি পেলো নোলক ছবির প্রথম গান"। *বাংলাদেশ প্রতিদিন* (ইংরেজি ভাষায়)। সংগ্রহের তারিখ ২০২০-০৬-০৭।
15. ↑  "Shakib and Bobby's 'Nolok' releases new poster"। *ঢাকা ট্রিবিউন*। ৫ ফেব্রুয়ারি ২০১৮। সংগ্রহের তারিখ ১৯ ফেব্রুয়ারি ২০১৮।
16. ↑  "বিতর্কের মধ্যেই এলো 'নোলক'-এর টিজার"। *চ্যানেল আই অনলাইন*। ২০১৯-০৫-০৩। ২০২০-০৬-০৭ তারিখে মূল থেকে আর্কাইভ করা। সংগ্রহের তারিখ ২০২০-০৬-০৭।
17. ↑  "ট্রেলারে শাকিব-ববির 'নোলক'-এর বাজিমাত"। *Channel i*। ২ জুন ২০১৯। সংগ্রহের তারিখ ১৫ জুলাই ২০২১।
18. ↑  ইউটিউবে Nolok official trailer
19. ↑  "শাকিব-ববিকে স্মরণীয় করবে 'নোলক'?"। *বিডিনিউজ টোয়েন্টিফোর.কম*। ২০১৯-০৫-২৭। ২০২০-০৬-০৭ তারিখে মূল থেকে আর্কাইভ করা। সংগ্রহের তারিখ ২০২০-০৬-০৭।
20. ↑  রিপোর্ট, স্টার অনলাইন (২০২৪-০৩-২১)। "ঈদে 'নোলক' ও 'জ্বীন' সিনেমার ওয়ার্ল্ড টিভি প্রিমিয়ার"। *The Daily Star Bangla* (ইংরেজি ভাষায়)। সংগ্রহের তারিখ ২০২৪-০৪-১৯।
21. ↑  অনম বিশ্বাস (১৩ জুন ২০১৯)। "দেখে এলাম নোলক"। *প্রথম আলো*। ৭ জুন ২০২০ তারিখে মূল থেকে আর্কাইভ করা। সংগ্রহের তারিখ ৭ জুন ২০২০।
22. ↑  রহমান মতি (৬ জুন ২০১৯)। "যেভাবে ঈদের সেরা ছবি 'নোলক'"। *বাংলা মুভি ডেটাবেজ*। ৭ জুন ২০২০ তারিখে মূল থেকে আর্কাইভ করা। সংগ্রহের তারিখ ৭ জুন ২০২০।
23. ↑  "প্রথম ভারত-বাংলাদেশ চলচ্চিত্র পুরস্কারের মঞ্চে ঢাকায় চাঁদের হাট, পেলেন কারা? দেখে নিন..."। *এইসময়*। ২২ অক্টোবর ২০১৯। সংগ্রহের তারিখ ২২ অক্টোবর ২০১৯।
24. ↑  "শাকিবের ছবি নিয়ে ফের জটিলতা"। *বাংলাদেশ প্রতিদিন* (ইংরেজি ভাষায়)। সংগ্রহের তারিখ ২০২০-০৬-০৭।
25. ↑  "পরিচালক বাদ দিয়ে 'নোলক'র শুটিং করার অভিযোগ"। *banglanews24.com* (ইংরেজি ভাষায়)। সংগ্রহের তারিখ ২০২০-০৬-০৭।
26. ↑  "সিনেমার মালিকানা নির্ধারণ হবে আদালতে"। *প্রথম আলো*। সংগ্রহের তারিখ ২০২০-০৬-০৭।
27. ↑  "'নোলক' নিয়ে কাড়াকাড়ি তুঙ্গে"। *প্রথম আলো*। সংগ্রহের তারিখ ২০২০-০৬-০৭।

বহিঃসংযোগ
---------

* ইন্টারনেট মুভি ডেটাবেজে *নোলক*  উইকিউপাত্তে এটি সম্পাদনা করুন (ইংরেজি)